钦定古今图书集成/明伦汇编/交谊典/第013卷 > 《与沈约书》任昉
## 钦定古今图书集成/明伦汇编/交谊典/第013卷 > 《与沈约书》任昉

“范仆射，遂不救疾。”范侯纯孝睦友，在家必闻，直道正
色，立朝斯著，一金之俸，必遍亲伦；锺庾之秩，散之故
旧。佐命兴王，心力俱尽，谋猷忠允，谅诚匪躬。破产而
字死友之孤，开门而延故人之殡，则惟其常，无得而
称矣。器用车马，无改平生之素；凭论款对，不易布素
之交。若斯人者，岂云易遇。昉将莅此邦，务在遄迈，虽
解驾流连，再贻款顾。将乖之际，不忍告别。无益离悲，
只增今恨。永念平生，忽焉畴曩。追寻笑绪，皆成悲端。